Kázeň z evanjelických Služieb Božích v Bratislave Lamači, 1. 10. 2023, 10.00 h,

17. nedeľa po Trojici, ES: 206, 219, 281, čít. texty: 1Sam 3, 1-10, Ž 119, 97.103;

téma: **Ochotne prijímať Božie slovo**

**Skutky 17, 10 – 11*:*** *„*[*10*](https://www.biblia.sk/index.php?akc=biblia_sk&hl_kniha=act&cislo_2=10&cislo_1=17&hl_druh=3&sync=#ts1)*Tu bratia hneď v noci vypravili Pavla a Síla do Berie. Ako tam prišli, vyhľadali židovskú synagógu.*[*11*](https://www.biblia.sk/index.php?akc=biblia_sk&hl_kniha=act&cislo_2=11&cislo_1=17&hl_druh=3&sync=#ts1)*Títo (Židia) boli šľachetnejšieho zmýšľania ako v Tesalonike; veľmi ochotne prijímali slovo a každý deň skúmali Písma, či je skutočne tak.“*

Milí bratia a milé sestry!

**1.** Pripravení ochotne prijímať Božie slovo máme byť už preto, že vonkoncom **nie je samozrejmé, že sa nám Pán Boh prihovára.** **To, že sa nám prihovára** cez kázané slovo a sviatosti, cez texty Biblie, cez život a dielo Pána Ježiša Krista, žiaľ, dnes **mnohým zovšednelo.**

No **Pán Boh sa môže** aj **odmlčať.** V 1. Sam. 3,1 čítame, že *„****Slovo Hospodinovo******bolo*** *v tých dňoch* ***vzácne*** *a prorocké videnie nebývalo časté.“* Abakuk sa pýta (1,13): *„Prečo hľadíš na neverných a****mlčíš, keď nešľachetník pohlcuje spravodlivejšieho****, než je sám?“* Alebo v Žalme 30,8 čítame: *„Hospodine, ... keď* ***si si skryl svoju tvár****, predesil som sa.“*

V NZ **Pán Ježiš spí – mlčí**, keď sa učeníci boja o život **počas búrky na mori** (Marek 4,35nn), **mlčí** aj, **keď Ho žena Kanaánka prosí**, aby uzdravil jej dcéru (Matúš 15,22n).

Milan Rúfus svet bez Boha, bez Božej blízkosti, bez Božieho slova poeticky opísal takto:

*Prázdno je, Bože, chýbaš nám.*

*Prázdny je priestor. Tu i Tam.*

*Jeho hrôza i veleba.*

*Prázdno je, Bože, bez Teba. ...*

*Pomysli, Bože, pomysli:  
to nie Ty – my sme odišli. ...*

*Buď teda, maj nás trochu rád.  
Keby si nebol – pod i nad,  
vo vnútri vecí, okolo –  
všetko, čo je, by nebolo.*

(Úryvok z básne: Hľadanie rodiča)

**Nie je samozrejmé, že Pán Boh sa nám prihovára.**

V septembri žiaci nastúpili do školy, začalo sa ďalšie

obdobie **výchovy –** aj **náboženskej. Čo je jej cieľom v rodinách, v školách i v cirkevnom zbore?** – Vštepiť deťom poznatky o Biblii? O dejinách cirkvi? Naučiť ich niekoľko zlatých veršov z Písma? Zopár piesní z Ev. spevníka alebo z tých novších detských, mládežníckych? Odpovede na otázky z konfirmačnej látky?

Alebo je cieľom výchovy **zbožnosť**: **vedenie detí k tomu, aby** prichádzali do spoločenstva našej cirkvi, naučili sa modliť a modlievali sa, pravidelne čítavali Bibliu a **dokazovali sa ako veriaci Boží ľudia v každodennom živote?**

Vedomosti i praktická zbožnosť majú veľký význam. Avšak **cieľ náboženskej výchovy smeruje k tomu, aby deti nám zverené, vedeli z plnosti srdca vyznávať**, ako kedysi mladý Samuel: ***„Hovor* (Hospodine), *lebo Tvoj služobník počúva“***.

Túžme po tom, prosme o to a pracujme na tom, aby **cieľom kresťanskej náboženskej výchovy** (detí i dospelých) bolo **stretávanie sa s Bohom – vybudovanie vzťahu k Nemu. Ochotné prijímanie Božieho slova a ochota podriaďovať sa mu – to je najdôležitejšou známkou v žiackej knižke kresťana.**

**2.** Autor 119. žalmu svoju lásku k Božiemu slovu vyjadruje nasledovne: (v 97.)*„Ó, ako milujem Tvoj zákon! Celý deň o ňom premýšľam.“*

Bolo by možno zaujímavé zistiť, aká sladkosť či pochúťka je pre vás/nás tá naj-. Žalmista označuje za **sladkosť – pochúťku**  práve **Božie slovo** (Žalm 119,103):*„Aké sladké sú Tvoje reči mojim ďasnám a nad med mojim ústam!“*

Teda **nie nepríjemná, mrzutá povinnosť, nie zvyk, ale sladkosť, potešenie, radosť** je pre žalmistu prijímanie Božieho slova. Podobá sa v tom istému rabínovi, ktorý vždy, keď vyslovil slová: „**Boh povedal...“, nemohol pokračovať ďalej a rozplakal sa.** Žiaci tohto rabína sa nedozvedeli, čo Boh povedal, vedeli len toľko, že hovoril. Ale ak ich to pohlo, ako ich rabína – to, že nám, hriešnym ľuďom, sa prihovára svätý Boh, Pán neba i zeme, vedeli vlastne dosť. Vedeli, že **aj pre nich existuje** **HLAS,** **ktorý volá, postaví ťa na nohy a pošle na cestu**, ktorá má svoj začiatok a dobrý  cieľ. **Boží ľud verí tomuto Hlasu už celé stáročia.** Aj my Mu veríme a buďme stále pripravení s radosťou prijímať Pánovo slovo.

**3.** Na to, aby Božie slovo prinieslo požehnanie, treba, aby dobre fungoval: „**vysielač“** (kazateľ), **„anténa“** (Duch Svätý), ale aj  **„prijímač“** (poslucháč).

Keď sme vyzývaní k ochotnému prijímaniu Božieho slova, **neznamená to, že máme byť nekritickí, vypnúť svoj rozum** a „zbaštiť aj s navijákom“ všetko, čo sa nám predloží. Pán **Ježiš nás povzbudzuje**, aby sme sa cvičili **v schopnosti vytvoriť si zdravý úsudok a zmýšľať v dobrom slova zmysle kriticky**, aby sme len tak na hocičo nenaleteli, nesadli na lep falošným učiteľom, ktorých je aj dnes nemálo. (Matúš 7, 15 – 22). To bolo príznačné pre veriacich v Berii, ktorým Pavel a Sílas zvestovali Božie slovo. Berijskí***veľmi ochotne prijímali slovo a každý deň skúmali Písma, či je skutočne tak****.“*

Skúmať, premýšľať o Božom slove je dôležité. Prijímať Božie slovo ochotne a s radosťou je správne, no treba aby sa ono o nás nielen obtrelo, ale preniklo do nášho srdca, **ovplyvňovalo naše zmýšľanie i rozhodovanie**, by sa slovo Božie v nás **zakorenilo.** U Matúša v 13,20 – 21 čítame, že zrno, ktoré bolo zasiate do skalnatej pôdy, to je ten, čo **počúva slovo a hneď ho s radosťou prijíma; nemá však koreňa** v sebe, je len chvíľkový; len čo príde súženie alebo prenasledovanie pre to slovo, hneď sa pohorší.

**Nie je samozrejmé, že Pán Boh sa nám prihovára.** Kiež sa nám Božie slovo stane **sladkosťou – pochúťkou** a my sme v jeho prijímaní ochotní, nie však povrchní, aby sa slovo Božie v nás **zakorenilo** a splnilo svoj cieľ.

Takéto **radostné prijímanie Božieho slova a ochota podriaďovať sa mu – sú najdôležitejšou známkou v žiackej knižke kresťana.** Amen.

**Pramene:** Stanislav Čapek: „Počátek a konec“ 1933 (stať z uvedenej knihy publikovaná v ET–KJ č. 28/2000); Štěpán Hájek: Milost a prospěch – (in: ET-KJ č. 35/2000); Jindřich Halama: Boží mlčení – in: A stalo se slovo... (sborník – knižnice SPEKu sv. 17, vyd. EMAN, Benešov 2012). **Martin Šefranko, evanjelický a. v. farár**